PSL วิ่ง 3% โบรกเคาะเป้า 26 บ. มองกำไร Q3 ทะลุ 1.36 พันลบ. รับค่าระวางพุ่ง
PSL วิ่ง 3% โบรกเคาะเป้าราคา 26 บาท จากค่าระวางเรือขนาด Supramax เพิ่มขึ้น ดันกำไรสุทธิในไตรมาสที่ 3/2564 ทะลุ 1.36 พันล้านบาท และจะเติบโตต่อเนื่องในไตรมาส 4/2564 เนื่องจากการค้าระหว่างประเทศทั่วโลกยังแข็งแกร่ง  
PSL วิ่ง 3% โบรกเคาะเป้า 26 บาท จากค่าระวางเรือเพิ่มขึ้น ดันกำไรสุทธิในไตรมาสที่ 3/2564 ทะลุ 1.36 พันล้านบาท และจะเติบโตต่อเนื่องในไตรมาส 4
21 ต.ค. 2564

ผู้สื่อข่าวรายงานว่าวันนี้ (21 ต.ค.64) ราคาหุ้นของบริษัท พรีเชียส ชิพปิ้ง จำกัด (มหาชน) หรือ PSL โดยราคา ณ เวลา 11:59 น. อยู่ที่ระดับ 18.90 บาท บวก 0.70 บาท หรือ 3.28% สูงสุดที่ระดับ 19.10 บาท ต่ำสุดที่ระดับ 18.50 ด้วยมูลค่าการซื้อขาย 329.70 ล้านบาท

บริษัท หลักทรัพย์กสิกรไทย จำกัด (มหาชน) ระบุในบทวิเคราะห์ (18 ต.ค. 64) คาดกำไรสุทธิไตรมาส 3/2564 จะเติบโตขึ้น 64% เมื่อเทียบจากไตรมาสก่อน เป็น 1.36 พันล้านบาท ในไตรมาส 3/2564 เพิ่มขึ้นอย่างมีนัยสำคัญจากผลขาดทุนสุทธิที่ 22 ล้านบาท ในไตรมาส 3/2563 และกำไรสุทธิที่ 826 ล้านบาท ในไตรมาส 2/2564 จากค่าระวางเรือ Supramax ที่พุ่งสูงขึ้น 34% เมื่อเทียบจากไตรมาสก่อน และ 246% เมื่อเทียบจากปีก่อน เป็น 34,325 ดอลลาร์สหรัฐฯ/ลำ/วัน ด้วยปัจจัยหนุนจากความต้องการถ่านหิน ธัญพืช และสินค้าเทกองแห้งที่แข็งแกร่ง โดยคาดว่าค่าระวางเรือ Supramax จะเพิ่มขึ้นอย่างต่อเนื่องในไตรมาส 4/2564 หลังค่าระวางเรือสูงขึ้น 10% เมื่อเทียบจากไตรมาสก่อน หนุนโดยการนำเข้าถ่านหินเพิ่มขึ้นจากจีนและอินเดีย เนื่องจากปัญหาถ่านหินขาดแคลนอย่างรุนแรง
โดยทาง PSL ปฏิเสธต่อตลาดหลักทรัพย์แห่งประเทศไทยว่าลูกเรือทั้ง 22 คนที่ถูกจับบนเรือของ PSL ซึ่งบรรทุกน้ำตาลดิบ 46,000 เมตริกตัน ในไนจีเรียด้วยข้อหาลักลอบขนยาเสพติดเมื่อวันที่ 13 ต.ค.ที่ผ่านมา โดยคดีนี้ยังอยู่ในระหว่างการสอบสวนโดยทางการไนจีเรียซึ่งยังไม่มีการแจ้งข้อหาอย่างเป็นทางการกับลูกเรือและทางบริษัทฯ ขณะที่การขนถ่ายสินค้ายังคงดำเนินต่อไปอย่างช้า ๆ ทั้งนี้ มองว่าเรื่องนี้จะไม่มีผลกระทบต่องบกำไรขาดทุนของ PSL เนื่องจากบริษัทฯ มีประกันที่ครอบคลุมค่าปรับทั้งหมดที่เกี่ยวข้องกับคดีนี้ ขณะที่ลูกค้าจะจ่ายค่าปรับกรณีล่าช้าด้วย นอกจากนี้ PSL รายงานในข่าวประชาสัมพันธ์ว่าบริษัทฯ ไม่ได้มีส่วนเกี่ยวข้องกับการกระทำที่ผิดกฎหมายใด ๆ หรือมีการปฏิบัติผิดหลักเกณฑ์ด้าน ESG อย่างไรก็ดี หากลูกเรือพบว่ามีการกระทำความผิดและต้องติดคุก ก็ไม่ใช่เรื่องที่ PSL ต้องกังวลใด ๆ เนื่องจากบริษัทไม่มีส่วนเกี่ยวข้องกับการกระทำดังกล่าว
ทั้งนี้ แนะนำ “ซื้อ” ด้วยราคาเป้าหมายที่ 26.00 บาท โดยคำนวณด้วยค่า PBV ที่ 1.8 เท่า (+2.5 SD ของค่าเฉลี่ยในอดีต) และ BVPS ปี 2565 ที่ 14.58 บาท ราคาหุ้น PSL ปรับลดลงมากกว่า 30% จากจุดสูงสุดที่ 25 บาทในไตรมาส3/2564 แม้ว่าค่าระวางเรือ Supramax จะยังคงแตะระดับสูงสุดใหม่ที่เกือบ 40,000 ดอลลาร์/ลำ/วัน จากความกังวลต่อการชะลอตัวของเศรษฐกิจจีนและการลดการผลิตเหล็กของจีน ราคาหุ้นที่ปรับลดลงบ่งชี้ว่าตลาดคาดว่าค่าระวางเรือ Supramax จะลดลง 30% มาอยู่ที่ 28,000 ดอลลาร์ฯ ซึ่งเป็นระดับที่เคยเกิดขึ้นในไตรมาส 1/2564 อย่างไรก็ดี เชื่อว่ามีความเป็นไปได้น้อยที่สถานการณ์นี้จะเกิดขึ้นจริง เนื่องจากการค้าระหว่างประเทศทั่วโลกยังแข็งแกร่ง (+4% ต่อปีในปี 2565-2566) และอุปทานที่ตึงตัว (ยอดสั่งต่อเรืออยู่ในระดับต่ำสุดเป็นประวัติการณ์ที่ 5.4%)